钦定古今图书集成/明伦汇编/氏族典/第142卷 > 元志
## 钦定古今图书集成/明伦汇编/氏族典/第142卷 > 元志

按《魏书河间公传》：“河间公齐子兰。兰子志，字猛略，少
清辩强干，历览书传，颇有文才。为洛阳令，不避强御。
高祖谓邢峦曰：‘此儿竟可，所谓王孙公子，不镂自雕’。
峦曰：‘露竹霜条，故多劲节，非鸾则凤，其在本枝也’。”员
外郎冯俊，昭仪之弟，恃势恣挝，所部里正，志令主吏
收系，处刑除官，由此忤旨，左迁太尉主簿，俄为从事

行𢘆州事。世宗时，除荆州刺史。肃宗初，兼廷尉卿。后
除扬州刺史，赐爵建忠伯，寻为雍州刺史。莫折念生
反，诏志为西征都督讨之。念生遣其弟天生屯龙口，
与志相持，为贼所乘，遂弃大众，奔还岐州。贼遂攻城，
刺史裴芬之疑城人与贼潜通，将尽出之，志不听。城
人果开门引贼锁，志及芬之送念生，见害。前废帝初，
赠尚书仆射、太保。